CELEX: 32016D0120
Language: fi
Date: 2016-01-28 00:00:00
Title: Komission täytäntöönpanopäätös (EU) 2016/120, annettu 28 päivänä tammikuuta 2016, julkisissa hankinnoissa viite-esitysmuotona käytettävän eXtensible Business Reporting Language -raportointikielen version 2.1 yksilöimisestä (ETA:n kannalta merkityksellinen teksti)

29.1.2016   
            
            
               FI
            
            
               Euroopan unionin virallinen lehti
            
            
               L 23/77
            
         KOMISSION TÄYTÄNTÖÖNPANOPÄÄTÖS (EU) 2016/120,
   annettu 28 päivänä tammikuuta 2016,
   julkisissa hankinnoissa viite-esitysmuotona käytettävän eXtensible Business Reporting Language -raportointikielen version 2.1 yksilöimisestä
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eurooppalaisesta standardoinnista, neuvoston direktiivien 89/686/ETY ja 93/15/ETY sekä Euroopan parlamentin ja neuvoston direktiivien 94/9/EY, 94/25/EY, 95/16/EY, 97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY muuttamisesta ja neuvoston päätöksen 87/95/ETY ja Euroopan parlamentin ja neuvoston päätöksen N:o 1673/2006/EY kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 1025/2012 (1) ja erityisesti sen 13 artiklan 1 kohdan,
   on kuullut tieto- ja viestintätekniikan standardointia käsittelevää eurooppalaista sidosryhmäfoorumia ja alakohtaisia asiantuntijoita,
   sekä katsoo seuraavaa:
   
               (1)
            
            
               Standardoinnilla on tärkeä merkitys tuettaessa Eurooppa 2020 -strategiaa, joka esitetään komission tiedonannossa ”Eurooppa 2020: Älykkään, kestävän ja osallistavan kasvun strategia” (2). Useassa Eurooppa 2020 -strategiaan sisältyvässä lippulaivahankkeessa korostetaan tuote- tai palvelumarkkinoilla tehtävän vapaaehtoisen standardoinnin merkitystä tuotteiden ja palvelujen yhteensopivuuden ja yhteentoimivuuden varmistamisessa, teknologian kehityksen edistämisessä ja innovoinnin tukemisessa.
            
         
               (2)
            
            
               Digitaalisten sisämarkkinoiden loppuun saattaminen on yksi Euroopan unionin keskeisistä painopisteistä, kuten komission tiedonannossa ”Vuotuinen kasvuselvitys 2015” (3) todetaan. Komissio korosti tiedonannossaan digitaalisten sisämarkkinoiden strategiasta Euroopalle (4) standardoinnin ja yhteentoimivuuden merkitystä sellaisen eurooppalaisen digitaalitalouden luomisessa, jolla on pitkän aikavälin kasvupotentiaalia.
            
         
               (3)
            
            
               Digitaalisessa yhteiskunnassa standardointituotteet ovat välttämättömiä laitteiden, sovellusten, tietovarastojen, palvelujen ja verkostojen yhteentoimivuuden varmistamisessa. Komission tiedonannossa ”Strateginen visio eurooppalaisille standardeille: lisätään ja nopeutetaan Euroopan talouden kestävää kasvua vuoteen 2020 mennessä” (5) tunnustetaan standardoinnin erityisluonne tieto- ja viestintätekniikan alalla, sillä tämän alan ratkaisujen, sovellusten ja palvelujen kehittäjinä ovat usein tieto- ja viestintätekniikan globaalit foorumit ja konsortiot, joista on tullut johtavia tieto- ja viestintätekniikan standardien kehittämisorganisaatioita.
            
         
               (4)
            
            
               Asetuksella (EU) N:o 1025/2012 pyritään nykyaikaistamaan ja parantamaan eurooppalaista standardointikehystä. Siinä perustetaan järjestelmä, jonka mukaisesti komissio voi päättää yksilöidä sellaiset merkityksellisimmät ja laajimmin hyväksytyt tieto- ja viestintätekniikan tekniset eritelmät, jotka eivät ole eurooppalaisten, kansainvälisten tai kansallisten standardointiorganisaatioiden julkaisemia. Kun laitteita, ohjelmistoja ja tietotekniikkapalveluja hankittaessa käytettävissä on mahdollisimman laaja tieto- ja viestintätekniikan teknisten eritelmien valikoima, voidaan varmistaa yhteentoimivuus laitteiden, palvelujen ja sovellusten välillä, auttaa välttämään julkisen hallinnon sitoutumista yhteen toimittajaan, mitä tapahtuu, jos julkinen hankintaviranomainen ei käytettyään tieto- ja viestintätekniikan alalla valmistajakohtaista ratkaisua voi vaihtaa tarjoajaa hankintasopimuksen päätyttyä, ja edistää kilpailua yhteentoimivien tieto- ja viestintätekniikkaratkaisujen tarjonnassa.
            
         
               (5)
            
            
               Sellaisten tieto- ja viestintätekniikan teknisten eritelmien, joihin voidaan viitata julkisissa hankinnoissa, on täytettävä asetuksen (EU) N:o 1025/2012 liitteessä II vahvistetut vaatimukset. Näiden vaatimusten täyttyminen antaa viranomaisille varmuuden siitä, että kyseiset tieto- ja viestintätekniikan tekniset eritelmät on laadittu noudattaen avoimuuden, oikeudenmukaisuuden, objektiivisuuden ja syrjimättömyyden periaatteita, jotka Maailman kauppajärjestö tunnustaa standardoinnin alalla.
            
         
               (6)
            
            
               Päätös tieto- ja viestintätekniikan eritelmän yksilöimisestä hyväksytään sen jälkeen, kun on kuultu komission päätöksellä 2011/C 349/04 (6) perustettua tieto- ja viestintätekniikan standardointia käsittelevää eurooppalaista sidosryhmäfoorumia ja kun alakohtaisia asiantuntijoita on tämän lisäksi kuultu muulla tavoin.
            
         
               (7)
            
            
               Tieto- ja viestintätekniikan standardointia käsittelevä eurooppalainen sidosryhmäfoorumi arvioi 26 päivänä helmikuuta 2015 pitämässään kokouksessa eXtensible Business Reporting Language -raportointikielen versiota 2.1 (XBRL 2.1) suhteessa asetuksen (EU) N:o 1025/2012 liitteessä II vahvistettuihin vaatimuksiin ja antoi myönteisen lausunnon sen yksilöimisestä julkisten hankintojen viite-esitysmuodoksi. XBRL 2.1:n arviointi toimitettiin sen jälkeen tarkasteltavaksi alakohtaisille asiantuntijoille, jotka vahvistivat sen yksilöimistä koskevan myönteisen lausunnon.
            
         
               (8)
            
            
               XBRL 2.1 on yritysten taloudellisten tietojen raportointiin sähköisessä muodossa tarkoitettu tekninen eritelmä, jota hallinnoi maailmanlaajuinen voittoa tavoittelematon yhteenliittymä, XBRL International. Yhteenliittymässä on mukana noin 600 julkisen ja yksityisen sektorin organisaatiota kaikkialta maailmasta. Yhteenliittymän tavoitteena on parantaa raportointia yleisen edun mukaisesti.
            
         
               (9)
            
            
               XBRL 2.1:tä voidaan soveltaa hyvin erilaisiin liiketoiminta- ja taloudellisiin tietoihin. Sillä yksinkertaistetaan liiketoiminta- ja talousraporttien laatimista sisäistä ja ulkoista päätöksentekoa silmällä pitäen. Käyttämällä XBRL 2.1:tä yritykset ja muut taloudellisten tietojen ja liiketoimintaraporttien laatijat voivat automatisoida tiedonkeruuprosesseja.
            
         
               (10)
            
            
               Kyseinen XBRL 2.1 olisi sen vuoksi yksilöitävä sellaiseksi tieto- ja viestintätekniikan tekniseksi eritelmäksi, johon voidaan viitata julkisissa hankinnoissa,
            
         ON HYVÄKSYNYT TÄMÄN PÄÄTÖKSEN:
   1 artikla
   Raportointikielen eXtensible Business Reporting Language versiota 2.1 voidaan käyttää viite-esitysmuotona julkisissa hankinnoissa.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 28 päivänä tammikuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 316, 14.11.2012, s. 12.
   
      (2)  KOM(2010) 2020 lopullinen, 3. maaliskuuta 2010.
   
      (3)  COM(2014) 902 final, 28. marraskuuta 2014.
   
      (4)  COM(2015) 192 final, 6. toukokuuta 2015.
   
      (5)  KOM(2011) 311 lopullinen, 1. kesäkuuta 2011.
   
      (6)  Komission päätös 2011/C 349/04, annettu 28 päivänä marraskuuta 2011, tieto- ja viestintätekniikan standardointia käsittelevän eurooppalaisen sidosryhmäfoorumin perustamisesta (EUVL C 349, 30.11.2011, s. 4).